
AVIZ

asupra Propunerii legislative privind stimularea achiziţionării de cărţi şi cărţi în format electronic, necesare pentru elevi, în învăţământul preuniversitar
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere şi avizare, cu Propunerea legislativă privind stimularea achiziţionării de cărţi şi cărţi în format electronic, necesare pentru elevi, în învăţământul preuniversitar, transmisă cu adresa nr. Pl x 527 din 10 octombrie 2018 şi înregistrat cu nr. 4c- 12/194 din 11 octombrie 2018.
Conform dispoziţiilor art.75 alineatele (1) şi (3) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 8 octombrie 2018.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din 16 octombrie 2018.
Membrii Comisiei au examinat Propunerea legislativă privind stimularea achiziţionării de cărţi şi cărţi în format electronic, necesare pentru elevi, în învăţământul preuniversitar şi Avizul favorabil cu observaţii şi propuneri al Consiliului Legislativ transmis cu nr. 444 din 9 mai 2018.

Propunerea legislativă are ca obiect de reglementare stimularea achiziţionării de cărţi şi de cărţi în format electronic, necesare pentru elevii din învăţământul preuniversitar. Astfel, soluţiile legislative preconizate au în vedere acordarea unui ajutor financiar elevilor absolvenţi ai primului an de studiu de la începutul fiecărui ciclu şcolar, reprezentând echivalentul în lei a 50 euro, calculat la cursul de schimb valutar comunicat de Banca Naţională a României la data plăţii. 

În raport de obiectul şi conţinutul reglementării, iniţiativa legislativă face parte din categoria legilor ordinare.
În urma dezbaterilor şi a opiniilor exprimate, Comisia pentru cultură, arte, mijloace de informare în masă a hotărât, cu unanimitatea voturilor parlamentarilor prezenţi, avizarea favorabilă a Propunerii legislative privind stimularea achiziţionării de cărţi şi cărţi în format electronic, necesare pentru elevi, în învăţământul preuniversitar.
PREŞEDINTE,

Gigel – Sorinel ŞTIRBU

